58. schôdza NR SR - 2.deň - B. popoludní
Dátum: 2015-11-11
Poslanec: Hlina, Alojz (KDH)
Druh vystúpenia: Vystúpenie v rozprave

Vážený pán predsedajúci, vážený pán minister, vážené kolegyne, kolegovia, aj vo svetle najnovšieho uprisingu alebo ľudí sa konečne niekto tu zobudil, nedá mi teda nevystúpiť aj v druhom čítaní, ja som vystúpil aj v prvom čítaní k tomu. A namietal som, o čom to je a že to je nenáležité. Ale však nechcem sa opakovať. Pokúsim sa priniesť niečo nové do tej problematiky, skúsim to. Ak som začal tým, že sa niekto zobudil, som rád, že sa niekto zobudil. A naozaj to oceňujem, lebo my tu už aj s kolegami hovoríme o cédečkovom kráľovi. Tuná pán kolega je cédečkový kráľ, proste na ministerstve pod 30 MLK nejde, hej, to proste úplne oni majú radi, lebo to nikto nikdy neskontroluje. Tri roky to tu hovoríme, hej, a som rád, že tá IT komunita, ale aj prezident sa zobudil v tomto a začína toho byť dosť, že už sa na to nedá pozerať, naozaj. Prosím vás pekne, ak sme na to minuli 900 mil. eur, kde sú, kde sú tie peniaze. Ináč, to je problém minúť tie peniaze. A zoberte si, že naši to dokázali. Ja mám takého známeho výtvarníka v Košiciach. Ja vám poviem reálne, teda ste minuli 900 mil. eur do internetizácie, a neviem, ako to všetko zložito nazývate v tejto spoločnosti, a ten výtvarník si šiel v Košiciach, kde býva 50 rokov, vybaviť opis rodného listu a bolo mu povedané, že keďže sa narodil v Piešťanoch, musí ísť kvôli tomu do Piešťan. Viete, je dneska rok 2015. Naozaj, prosím vás pekne, za tých 900 mil. by mu ho mal niekto doniesť domov a ešte, by som povedal, zaliaty v plexiskle. Ale je to tak. Naozaj tie schopnosti našich sú enormné na to, ako minúť, a oni milujú, naozaj tieto určité skupiny, milujú tento IT biznis lebo tam sa to dá. Niečo ťažko schováte v moste, lebo tam zmeriate aspoň kubíky. U nás podniká v IT dokonca aj taký Široký. Ale podľa mňa podnikajú v IT biznise aj iní experti, ľudia, ktorí horko-ťažko rozoznajú hardvér od softvéru, aj sa to naučili preto, lebo vedia, že na softvéri je to ľahšie ako na hardvéri. Preto sa naučili, aký je rozdiel medzi softvérom a hardvérom. Naozaj, to je znakom toho, kam ste to dostali, že firmám, ktoré sú úspešné u nás, v Silicon Valley by nedali možno ani zametať pred parkoviskom. A u nás to sú IT borci. Meno som z nich už jedno spomenul. Myslím si, že tých mien je viac. Teším sa tomu, že sa zobudila tá komunita a začína sa pýtať, ja sa tomu teším, ak sa konečne začína pýtať Európska komisia nášho štátu, čo dovolil náš štát a ako je možné, že ľudia prichádzajú o byty za to, že si požičali 600 eur. Tak verím, že sa Európska komisia zobudí a začne sa pýtať, kde sme dali tých 900 mil., vážení, medzi ktoré aj my sme vám poslali nejaké peniaze. To bude odpočet. Na to som fakt zvedavý, keď sa niekto začne reálne pýtať, do čoho tie peniaze šli. Všimnite si ten model, ktorý funguje jednoducho. Musí to znieť zložito, eHealth, eGovernment. Proste musí tam byť minimálne jedno anglické slovo, lebo jedno anglické slovo na slovenské pomery dáva takých 100 MLK navyše, lebo to znie tak dôležito, však. Proste dajte tam niečo anglické, eHealth, všetci o tom hovoria, kde je, čo to je... (Prerušenie vystúpenia predsedajúcim.) Číž, Miroslav, podpredseda NR SR Pán poslanec, teda, prepáčte, len nie som si celkom istý, či viete, o čom máme druhé čítanie. Je to o jednotnom informačnom systéme v cestnej doprave, ak to registrujete. (Smiech v sále.) Hlina, Alojz, poslanec NR SR Pán podpredseda, softvér, hardvér, to ja vám poviem. Mám vám to vysvetliť? Vy to podľa mňa tiež neviete, tak nechajte ma kľudne hovoriť, dobre, vydržte to, však to nevadí, vám to už neutečie. Kam sa ponáhľate? Však... (Prerušenie vystúpenia predsedajúcim.) Číž, Miroslav, podpredseda NR SR Vám pripomínam, že máme druhé čítanie o jednotnom informačnom systéme v cestnej doprave, keby ste si niektoré veci nechali na otázky pánovi ministrovi napríklad v interpeláciách alebo podobne. Ale keď usúdite, že takto dodržiavate rokovací poriadok, nech sa páči. Hlina, Alojz, poslanec NR SR Pán kolega, vy mne naozaj nič nemusíte pripomínať, dobre, naozaj. Kľudne si tam seďte, pozerajte sa pred seba a vydržte. Prosím vás pekne, to je základ, dať tam anglické slovo aspoň jedno. Tomu ja sa až čudujem, že tento zákon sa volá tak triviálne. Ako sa to volá vlastne? Tam tých vašich nenapadlo šupnúť aspoň jedno anglické slovíčko, možno by to sa potom ľahšie obhajovalo. Celý váš jednotný informačný systém (Alebo ako to vlastne voláte?) je nič. To je proste len zákonný podklad na to, ako vybrať nejaké milióny z tohto štátu a povedať, že je to podľa zákona. To, čo robí Google zadarmo, tak vy idete robiť za peniaze, za peniaze ľudí. Niektorí chudáci nevedia, čo si večer dajú do hrnca, keď hlavné je, že sú internetizovaní, že sú vystavení na internetovej diaľnici už na Slovensku pomaly. A 900 mil. je 900 mil. To, čo robí Google zadarmo, vy idete robiť za peniaze. To je celé. Prečo to robíte? A to je môj procedurálny návrh, pán minister, či ste to, spravodajca, možno budúci minister. (Ukázanie rukou na spravodajcu.) Prosím vás, ja v tejto krajine neviem, čoho sa tu človek ešte dožije. Tu už môže byť ministrom hocikto. Viete, naozaj, pán minister (Ukázanie rukou na predkladateľa.), pred vami váš kolega sa s nami aspoň rozlúčil. Neviem, či vy sa rozlúčite po záverečnom slove, asi sa fakt potom rozlúčite s nami, lebo vy už v tomto volebnom období do parlamentu neprídete. Vás je aj škoda odvolávať, keby prišlo k tomu odvolávaniu, lebo nemá význam odvolávať vás z funkcie ministra. Viete, sú medzi nami ľudia takí, že keď ich niekto opľuje, ako hovorí Jožko, tak povedia, že prší. Proste to je naozaj. Proste vy by ste mali vyhrať súťaž kamennej tváre. S vami nepohne nič. Vy to proste tu odsedíte, vydržíte, vám je to úplne jedno. Vy máte svoj svet a v tom svete proste fungujete podľa nejakých pravidiel. Však je to tak? Môj procedurálny návrh je, a teraz ma opravte prípadne, pán podpredseda, mentálne to neviem obsiahnuť, aký vlastne má byť procedurálny. Dajte to preč, také asi nie je z rokovacieho poriadku. Tak, dobre, ako sa to volá oficiálne? Je to stiahnutie návrhu na dopracovanie? Ja nechcem ani, aby ste to dopracovali. Čo chcete na tom dopracovať? Však je to návrh nerokovať ďalej o návrhu, dobre, čiže toto. Takýto procedurálny návrh dávam v dobrom, pán minister, prosím vás, stiahnite to z rokovania, nerokujme ďalej o tom, dobre. A ja viem pre vás zabezpečiť to, že pugl už urobíme, ináč www.pugl.sk si pozrite k tomu, vážení, dobre. Verím, že to raz niekto nafuluje, budú tam informácie, čo sme „dokázali“, čo tento štát dokázal za 900 mil., však. Robím teraz avízo, všetci tí, ktorí máte nejaké poznatky, tak kľudne môžete na ten portál potom prispievať. Ako majú niekde Google, tak my máme pugl, hej, priznávam, že je to inšpirované tuná prvými písmenami priezviska pána nášho ministra a že sa dozvieme, do čoho sme vlastne investovali. Čiže tento portál už urobíme, pán minister, lebo už ho začali robiť, ale viem vám sľúbiť, že neprídeme vám pod okná robiť žúrku, tú Google žúrku, ktorú avizujem. (Ruch v sále.) Počkám, kým sa dohovorí, kľudne, dobre. Ak to stiahnete teda, pán minister, nebudeme robiť žúrku, nebudeme chodiť pred vaše ministerstvo, nebudeme to obaľovať alobalom, veľa vecí si odpustím. A ja mám kopu inej roboty teraz, naozaj, len ja už neviem, čo tu má pomôcť. Naozaj ja neviem už, aká 3D forma, aká vizualizácia toho problému má pomôcť na to, aby sme si uvedomili, v akej absurdnej dobe žijeme, že niekto tam dal 900 mil. eur a v Košiciach, keď chcete opis rodného listu a nenarodili ste sa v Košiciach, tak vám povedia, že musíte ísť tam, kde ste sa narodili, v roku 2015. My sme www.ctpristroj.sk vytvorili. Vytvorili to, ináč, ľudia z Košíc, mladí ľudia z Košíc vytvorili portál www.ctpristroj.sk a tento portál, pán minister, bude zachraňovať životy normálne, keď ho budete funkčne používať. A v tejto chvíli aj oceňujem, že ministerstvo zdravotníctva prišlo a pomáha tomu portálu, aby ožil. Viete, koľko to stálo? To bolo pro bono, to nebolo dokopy nič, len časť tých ľudí po večeroch robila ten softvér. (Ukázanie rukou na predkladateľa.) Poďte sa teraz s nami rovnať. Čo tam dáte vy do pľacu? My tam www.ctpristroj.sk dávame, dajte tam vy z vášho ministerstva niečo a povedzte, koľko to stálo, poďme si to porovnať.Pán minister, naozaj ak to stiahnete to, prosím vás, dobre, ušetríme si veľa času, nepríjemností. Ja viem, že v tejto krajine je to smutné. Ja viem, že v tejto krajine krčmových hrdinov to je smutné, ale už to trošku ožíva, už tí ľudia prestávajú byť ochotní nechať zo seba robiť somárov, odmietajú sa pozerať na niečo, na čo sa nedá pozerať. Čiže ja by som neriskoval, nepokúšal draka, dobre. Takže teraz by som naozaj odporúčal stiahnuť to. A ak by sa tak stalo, ušetrili by sme si čas aj nejaké prípadne s tým spojené nepríjemnosti. Ďakujem pekne.